Na temelju članka 37. Zakona o proračunu (“Narodne novine” broj 144/21) i Statuta Grada Šibenika ("Službeni glasnik Grada Šibenika" broj 2/21), Gradsko vijeće Grada Šibenika na 17. sjednici održanoj 14. prosinca 2023. godine donosi

**ODLUKU**

**o usvajanju Višegodišnjeg plana uravnoteženja Proračuna Grada Šibenika za razdoblje 2024. - 2026. godine**

**I.**

Usvaja se Višegodišnji plan uravnoteženja Proračuna Grada Šibenikaza razdoblje 2024.-2026. godine.

**II.**

Višegodišnji plan uravnoteženja Proračuna Grada Šibenikaza razdoblje 2024.-2026. godine nalazi se u privitku ove Odluke i čini njen sastavni dio.

 **III.**

Donošenjem ove Odluke prestaje važiti Odluka o usvajanju Višegodišnjeg plana uravnoteženja Proračuna Grada Šibenika za razdoblje 2023. - 2025. godine ("Službeni glasnik Grada Šibenika" broj 12/22).

**IV.**

Ova Odluka će se objaviti u “Službenom glasniku Grada Šibenika”, a stupa na snagu dana 1. siječnja 2024. godine.

KLASA: 400-07/23-01/04

URBROJ: 2182-1-06/1-23-3

Šibenik, 14. prosinca 2023.

GRADSKO VIJEĆE GRADA ŠIBENIKA

 PREDSJEDNIK

 dr. sc. Dragan Zlatović, v.r.

**VIŠEGODIŠNJI PLAN URAVNOTEŽENJA PRORAČUNA GRADA ŠIBENIKA ZA RAZDOBLJE 2024. – 2026. GODINE**

1. **PRAVNI TEMELJ**

Člankom 37. Zakona o proračunu (“Narodne novine” broj 144/21) propisano je ako jedinice lokalne i područne (regionalne) ne mogu preneseni manjak podmiriti do kraja proračunske godine, obvezni su izraditi višegodišnji plan uravnoteženja za razdoblje za koje se proračun donosi. Naime, kako do dana izrade Proračuna nije donesen pravilnik od strane Ministarstva financija koji bi propisao izgled i sadržaj višegodišnjeg plana uravnoteženja, isti je izrađen u skladu s Uputama za izradu proračuna jedinica lokalne i područne (regionalne) samouprave za razdoblje 2018. – 2020. Napravljena je analiza financijskog stanja Grada Šibenika radi što kvalitetnije procjene ukupnog rezultata za 2023. godinu te izrade plana pokrića konsolidiranog manjka utvrđenog na dan 31.12.2022. godine. Na temelju sagledanih pokazatelja sastavljen je prijedlog mjera za pokriće manjka i akcijski plan za njihovu provedbu.

1. **ANALIZA I OCJENA POSTOJEĆEG FINANCIJSKOG STANJA**

U analizi financijskog stanja korišteni su podaci iz financijskih izvještaja razine 22 (Grad Šibenik) i razine 23 (konsolidirani financijski izvještaji) iz 2022. godine u dijelu koji se odnosi na pokriće iznosa prenesenoga konsolidiranog manjka te podaci iz financijskih izvještaja

Grada Šibenika za razdoblje siječanj – rujan 2023. godine.

U financijskim izvještajima razine 22 (Grad Šibenik) utvrđeno je da je na dan 31.12.2022. godine ostvaren manjak prihoda i primitaka u iznosu od 129.419,57 eura, dok je manjak prihoda i primitaka prenesen iz prethodnih godina iznosio 8.526.742,81 eura, što je ukupno 8.656.162,38 eura manjka prihoda i primitaka za pokriće u sljedećem razdoblju. Međutim, kako je kod sukcesivnog planiranja manjka kroz trogodišnje razdoblje potrebno uključiti konsolidirani rezultat poslovanja koji uključuje i sve proračunske korisnike (financijski izvještaji razine 23), tako se uzima podatak ukupnog manjka za pokriće u sljedećem razdoblju iskazan u obrascu PR-RAS razine 23, a koji je na dan 31.12.2022. godine iznosio 9.026.596,85 eura. Za provedbu Višegodišnjeg plana uravnoteženja osigurana su sredstva u Proračunu Grada Šibenika za 2024. godinu i projekcijama za 2025. i 2026. godinu.

Preneseni manjak prihoda prvenstveno je posljedica provođenja velikog broja investicijskih projekata financiranih iz EU sredstava, a koji su se prethodno predfinancirali iz izvora proračuna. Unatoč tome, prioritet je bio da se u Proračunu Grada Šibenika zadrži postignuta razina standarda u području socijalne skrbi, predškolskog odgoja i školstva, kulture, sporta i komunalne infrastrukture.

U nastavku se daje kratki osvrt na najvažnije financijske pokazatelje iz 2022. godine te iz 2023. godine.

Utvrđeni financijski rezultat poslovanja Grada Šibenika na dan 31.12.2022. godine (razina 22) u svojoj računovodstveno propisanoj strukturi proizlazi iz viška prihoda poslovanja u iznosu od 10.537.646,43 eura, viška primitaka od financijske imovine u iznosu od 709.558.92 eura, manjka prihoda od nefinancijske imovine u iznosu od 11.376.624,92 eura te prenesenog manjka prihoda iz prethodnih godina u iznosu od 8.526.742,81 eura. Višak prihoda poslovanja ostvaren je kao rezultat više ostvarenih prihoda poslovanja (prihod od poreza, prihod od imovine i dr.) u odnosu na izvršene rashode poslovanja (rashode za zaposlene, materijalne rashode, financijske rashode, pomoći, naknade i ostale rashode poslovanja) u 2022. godini. Manjak prihoda od nefinancijske imovine rezultat je manje ostvarenih prihoda od prodaje gradske imovine (zemljišta, objekata i dr.) i znatno većih ulaganja u nabavu zemljišta, građevinskih objekata, postrojenja i opreme, dodatnih ulaganja u građevinske i ostale objekte te ulaganja u tuđu imovinu radi prava korištenja u 2022. godini. Višak primitaka od financijske imovine ostvaren je zbog kratkoročnog zaduženja za financiranje tekuće likvidnosti kod ERSTE & STEIRMARKISCHE BANK d.d. u iznosu od 1.194.505,28 eura, a čiji povrat je u cijelosti izvršen u prvom tromjesečju 2023. godine.

U 2022. godini značajno povećanje bilježe prihodi poslovanja u odnosu na 2021. godinu i to za 6.625.337,66 eura, što je dokaz da je Grad uložio dodatne napore u svrhu realizacije mjera za otklanjanje uzroka nastanka negativnog poslovanja.

U strukturi prihoda od poreza u 2022. godini, najznačajnije povećanje bilježe prihodi od poreza i prireza na dohodak za 2.888.463,19 eura te prihodi od poreza na potrošnju za 270.853,64 eura, jer je u 2021. godini izmijenjena Odluka o porezima Grada Šibenika na način da je stopa povećana s 1,5% na 3% s primjenom od 1. siječnja 2022. godine.

Grad je dosad posebnu pažnju posvećivao praćenju natječaja iz EU fondova te pripremi i prijavi na iste te je istaknut kao jedan od najuspješnijih u povlačenju EU sredstava. Sklopljenim ugovorima o dodjeli bespovratnih sredstava osigurani su vanjski izvori financiranja brojnih kapitalnih projekata te se na taj način rasteretilo financiranje iz izvora Proračuna. Posljedica toga su veći prihodi od pomoći iz inozemstva i od subjekata unutar općeg proračuna te su ostvareni za 860.759,67 eura više u odnosu na 2021. godinu.

Prihodi od imovine su ostvareni za 143.657,36 eura više zbog većeg ostvarenja prihoda od zakupa poslovnih prostora i javnih površina, što je dokaz provođenja mjere učinkovitog upravljanja nekretninama u vlasništvu Grada.

Prihodi po posebnim propisima bilježe veće ostvarenje za 789.234,32 eura najvećim dijelom zbog više uplaćenih sredstava po osnovi naknada za isporučenu energiju od strane vjetroelektrana te po osnovi naknade za pravo građenja.

Prihodi od komunalnog doprinosa i naknade su ostvareni za 1.923.885,61 eura više zbog više ostvarenih prihoda od komunalne naknade za 1.633.180,56 eura te od komunalnog doprinosa za 290.705,04 eura. Na navedena povećanja su utjecali povećanje vrijednosti boda komunalne naknade, izmijenjena područja zona i koeficijenti zona za obračun komunalne naknade te jedinična vrijednost komunalnog doprinosa. Također, evidentiranje nezaduženih nekretnina te utvrđivanje stvarne površine snimanjem objekata uz pomoć drona te uvođenjem istih u GIS sustav je utjecalo na veće zaduženje, a samim time i na veće ostvarenje prihoda od komunalne naknade.

Prihodi od prodaje nefinancijske imovine bilježe manje ostvarenje za 403.039,01 eura iz razloga što nije bio raspisan natječaj za prodaju zemljišta u Industrijskoj zoni Podi zbog kašnjenja u pripremi iznimno kompleksnog projekta gradnje tvornice za solarne energetske sustave njemačkih investitora, a početak realizacije i raspis natječaja se konačno očekuje u prosincu 2023. godine.

U 2023. godini je nastavljen trend povećanja prihoda poslovanja te su u prvih 9 mjeseci isti povećani za 6.712.678,21 eura u odnosu na isto razdoblje 2021. godine. Najznačajnije povećanje izvornih prihoda unutar ove skupine bilježe:

* prihodi od poreza i prireza na dohodak za 3.417.139,58 eura;
* prihodi od poreza na promet nekretnina za 880.381,31 eura;
* prihodi od komunalne naknade za 638.279,04 eura;
* kazne za prometne prekršaje za 70.787,64 eura.

Prihodi od prodaje nefinancijske imovine također bilježe veće ostvarenje za 1.035.866,20 eura zbog više ostvarenih prihoda od prodaje zemljišta u vlasništvu Grada Šibenika u Industrijskoj zoni Podi te zbog uplate 50% sredstava od prodane zgrade bivšeg Studentskog doma na Šubićevcu.

Kao posljedica rasta prihoda Grad je u financijskim izvještajima za razdoblje od 01. siječnja - 30. rujna 2023. godine ostvario višak prihoda i primitaka u iznosu od 4.622.749,36 eura te je na taj način značajno smanjen preneseni manjak prihoda iz prethodnih godina. Sukladno navedenom, Grad je kontinuirano u 2023. godini sve svoje obveze kao i obveze proračunskih korisnika podmirivao u zakonskim rokovima. Pozitivan trend rasta prihoda se očekuje i u narednom razdoblju pa se sukladno tome u Proračunu za 2024. godinu i projekcijama za 2025. i 2026. godinu planira pokriće preostalog očekivanog dijela prenesenog manjka u iznosu od 4.000.000,00 eura.

Grad Šibenik ne može utjecati na promjene u poreznim propisima o kojima ovise opći prihodi što će ih ostvariti, što se prije svega odnosi na porez na dohodak, no može nastaviti graditi pozitivnu investicijsku klimu i poboljšati uvjete za razvoj poduzetništva te time indirektno utjecati na porast zapošljavanja i dohotka građana, a time i porast prihoda od poreza na dohodak. U cilju nastavka pružanja planiranih javnih usluga zadovoljavajuće kvalitete i provođenja strateških projekata, nastavit će se s poduzimanjem svih mjera za pravodobno prikupljanje i ostvarenje proračunskih prihoda uz maksimalno poštivanje načela ekonomičnosti i učinkovitosti prilikom trošenja proračunskih sredstava, a kako bi ostvareni prihodi bili dostatni za pokriće svih rashoda i izdataka.

1. **POPIS MJERA ZA OTKLANJANJE UTVRĐENIH UZROKA NASTANKA NEGATIVNOG POSLOVANJA TE MJERA ZA STABILNO ODRŽIVO POSLOVANJE**

U nastavku se daje popis mjera za otklanjanje utvrđenih uzroka nastanka negativnog poslovanja u prethodnim godinama na koje Grad može utjecati, te ujedno i popis mjera za stabilno održivo poslovanje:

1. Praćenje naplate prihoda i provođenje mjera prisilne naplate;
2. Povećanje financiranja proračunskih projekata i aktivnosti iz vanjskih izvora financiranja;
3. Uvođenje sustava za evidentiranje nekretnina u vlasništvu grada;
4. Obračun zakonskih zateznih kamata;
5. Implementacija sustava videonadzora na javnim površinama.
6. **AKCIJSKI PLAN PROVEDBE NAVEDENIH MJERA**

U nastavku je tabelarni prikaz mjera, načina provedbe, rok provedbe, financijski učinak te naziv odgovorne osobe za provođenje mjera:

|  |  |  |  |  |
| --- | --- | --- | --- | --- |
| **NAZIV MJERE** | **NAČIN PROVEDBE** | **ROK PROVEDBE** | **TROGODIŠNJI FINANCIJSKI UČINAK****(EUR)** | **ODGOVORNA OSOBA** |
| Praćenje naplate prihoda i provođenje mjera prisilne naplate | Postupanje prema važećem Pravilniku o postupcima naplate potraživanja | 31.12.2026. | 100.000 | Pročelnik Upravnog odjela za financije |
| Povećanje financiranja proračunskih projekata i aktivnosti iz vanjskih izvora financiranja | Veća orijentiranost na EU i nacionalne izvore financiranja apliciranjem projekata | 31.12.2026. | 3.000.000 | Pročelnik Upravnog odjela za gospodarstvo, poduzetništvo i razvoj |
| Učinkovito raspolaganje nekretninama | Veći broj objekata danih u najam i zakup i veći prihodi od prodaje | 31.12.2026. | 600.000 | Pročelnik Upravnog odjela za gospodarenje gradskom imovinom |
| Obračun zakonskih zateznih kamata | Programsko rješenje obračuna zateznih kamata i prikaz na izdanim računima | 31.12.2026. | 100.000 | Pročelnik Upravnog odjela za financije |
| Implementacija sustava videonadzora na javnim površinama | Jednostavnije evidentiranje prometnih i komunalnih prekršaja | 31.12.2026. | 200.000 | Pročelnik Upravnog odjela za komunalne djelatnosti |

Planirani financijski učinak predloženih mjera je suficit proračuna u razdoblju od 2024.-2026. godine, odnosno sukcesivno pokriće manjka prihoda i primitaka u navedenom trogodišnjem razdoblju i to u iznosima kako slijedi:

* 2024. - u iznosu od 1.900.000 eura;
* 2025. – u iznosu od 1.100.000 eura;
* 2026. – u iznosu od 1.000.000 eura.